CELEX: 12012J/PRO
Language: mt
Date: 2011-12-09 00:00:00
Title: Protokoll dwar ċerti arranġamenti dwar trasferiment possibbli ta' darba ta' unitajiet ta' ammont assenjati maħruġa taħt il-Protokoll ta' Kjoto għall-Konvenzjoni Kwadru tan-Nazzjonjiet Uniti dwar it-Tibdil fil-Klima lir-Repubblika tal-Kroazja, kif ukoll il-kumpens relatat

24.4.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 112/6
            
         
      PROTOKOLL
   
   dwar ċerti arranġamenti dwar trasferiment possibbli ta' darba ta' unitajiet ta' ammont assenjati maħruġa taħt il-Protokoll ta' Kjoto għall-Konvenzjoni Kwadru tan-Nazzjonjiet Uniti dwar it-Tibdil fil-Klima lir-Repubblika tal-Kroazja, kif ukoll il-kumpens relatat
   IL-PARTIJIET KONTRAENTI GĦOLJA,
   WAQT LI JINNOTAW li minħabba ċ-ċirkustanzi speċifiċi storiċi li affettwaw lill-Kroazja, inqabel li tiġi espressa r-rieda biex tingħata assistenza lill-Kroazja permezz ta' trasferiment ta' darba ta' Unitajiet ta' Ammont Assenjati maħruġa taħt il-Protokoll ta' Kjoto għall-Konvenzjoni Kwadru tan-Nazzjonjiet Uniti dwar it-Tibdil fil-Klima ("il-Protokoll ta’ Kjoto"),
   WAQT LI JINNOTAW li kwalunkwe trasferiment bħal dan isir biss f'okkażjoni waħda, ma joħloqx preċedent u jirrifletti n-natura unika u eċċezzjonali tas-sitwazzjoni tal-Kroazja,
   WAQT LI JENFASIZZAW li kwalunkwe trasferiment bħal dan ikollu jiġi kkumpensat mill-Kroazja permezz ta' aġġustament tal-obbligi tagħha taħt id-Deċiżjoni Nru 406/2009/KE tal-Parlament Ewropew u tal-Kunsill tat-23 ta’ April 2009 dwar l-isforz tal-Istati Membri biex inaqqsu l-emissjonijiet tagħhom tal-gassijiet serra biex jonoraw l-impenji tal-Komunità għat-tnaqqis tal-emissjonijiet tal-gassijiet serra sal-2020 (1) sabiex tiġi żgurata l-integrità ambjentali billi tiġi evitata żieda fl-ammont totali ta' emissjonijiet permessi tal-Unjoni u l-Kroazja sal-2020,
   QABLU DWAR ID-DISPOŻIZZJONIJIET SEGWENTI:
   PARTI I
   
      TRASFERIMENT
   
   Artikolu 1
   Din il-Parti għandha tapplika għal miżuri relatati ma' trasferiment possibbli ta' darba ta' kwantità ta' Unitajiet ta' Ammont Assenjati (AAU) maħruġa taħt il-Protokoll ta' Kjoto lill-Kroazja.
   Artikolu 2
   Ma għandu jsir l-ebda trasferiment kemm-il darba l-Kroazja ma tkunx irtirat l-appell tagħha kontra d-deċiżjoni tal-fergħa tal-infurzar tal-Kumitat ta' Konformità tal-Protokoll ta' Kjoto skont kwalunkwe regola u limitu ta' żmien rilevanti li jirregolaw l-irtirar ta' appelli, qabel il-bidu tal-Konferenza UNFCCC f'Durban (28 ta' Novembru - 9 ta' Diċembru 2011).
   Kwalunkwe trasferiment għandu jiddependi mid-determinazzjoni tat-Tim Espert tal-Analiżi tal-UNFCCC, wara l-perijodu tal-verità ("true-up period"), li l-Kroazja ma żammitx mal-impenji tagħha taħt l-Artikolu 3 tal-Protokoll ta' Kjoto.
   L-ebda trasferiment ma għandu jseħħ kemm-il darba l-Kroazja ma tkunx għamlet l-isforzi kollha raġonevoli biex tikkonforma mal-impenji tagħha taħt l-Artikolu 3 tal-Protokoll ta' Kjoto, inkluż l-użu sħiħ tal-unitajiet ta' tneħħija mill-użu tal-art, il-bidla fl-użu tal-art u l-forestrija.
   Artikolu 3
   Kwalunkwe deċiżjoni dwar it-trasferiment ta' AAUs għandha tiġi adottata skont il-proċedura ta' eżami msemmija fl-Artikolu 5 tar-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (2). Il-Kummissjoni għandha tiġi assistita mill-Kumitat dwar it-Tibdil fil-Klima stabbilit bl-Artikolu 9 tad-Deċiżjoni Nru 280/2004/KE tal-Parlament Ewropew u tal-Kunsill tal-11 ta’ Frar 2004 li tikkonċerna l-mekkaniżmu għall-moniteraġġ l-emissjonijiet ta’ gass serra tal-Komunità u biex jiġi implimentat il-Protokoll ta’ Kyoto (3). Dak il-Kumitat għandu jkun kumitat fis-sens tar-Regolament (UE) Nru 182/2011. L-ebda deċiżjoni bħal din ma għandha tiġi adottata fejn ma tkun ingħatat l-ebda opinjoni.
   L-AAUs li għandhom jiġu ttrasferiti għandhom jittieħdu mill-kwantità ta' Unitajiet ta' Ammont Assenjati msemmija fl-Artikolu 2 tad-Deċiżjoni tal-Kummissjoni 2006/944/KE tal-14 ta' Diċembru 2006 li tiddetermina l-livelli rispettivi ta' emissjonijiet allokati lill-Komunità u lil kull wieħed mill-Istati Membri tagħha taħt il-Protokoll ta' Kjoto skont id-Deċiżjoni tal-Kunsill 2002/358/KE (4).
   Kwalunkwe trasferiment ma għandux jeċċedi kwantità totali ta' 7 000 000 AAU.
   PARTI II
   
      KUMPENS
   
   Artikolu 4
   Din il-Parti għandha tapplika għall-kumpens li għandu jiġi pprovdut mill-Kroazja f'każ ta' trasferiment ta' AAU skont id-dispożizzjonijiet ta' Parti I.
   Artikolu 5
   1.   Il-Kroazja għandha tikkumpensa kwalunkwe AAU trasferita lilha permezz ta' aġġustament, skont dan l-artikolu, tal-obbligi tagħha taħt id-Deċiżjoni tal-Parlament Ewropew u tal-Kunsill Nru 406/2009/KE.
   B'mod partikolari, l-ammont ekwivalenti f'tunnellati ekwivalenti ta' diossidu tal-karbonju għal kwalunkwe AAU trasferita għandha, skont dan l-Artikolu, titnaqqas mill-allokazzjonijiet tal-emissjonijiet annwali tal-Kroazja ladarba jkunu ġew iddeterminati skont l-Artikolu 3(2) tad-Deċiżjoni tal-Parlament Ewropew u tal-Kunsill Nru 406/2009/KE.
   2.   Il-Kummissjoni għandha tippubblika ċ-ċifri għall-allokazzjonijiet tal-emissjonijiet annwali tal-Kroazja li jirriżultaw mit-tnaqqis li jsir skont il-paragrafu 1.
   
      (1)  ĠU L 140, 5.6.2009, p. 136.
   
      (2)  ĠU L 55, 28.2.2011, p. 13.
   
      (3)  ĠU L 49, 19.2.2004, p. 1.
   
      (4)  ĠU L 358, 16.12.2006, p. 87. Deċiżjoni kif emendata bid-Deċiżjoni tal-Kummissjoni 2010/778/UE (ĠU L 332, 16.12.2010, p 41).